EGYÜTTMŰKÖDÉSI MEGÁLLAPODÁS

amely létrejött a  Budapesti Műszaki és Gazdaságtudományi Egyetem (alapító okirat száma: 8815/3/2001. székhelye: 1111 Budapest, Műegyetem rakpart 3., továbbiakban: BME, képviselője: Dr.  Molnár Károly rektor, 

valamint
a Magyar Képzőművészeti Egyetem (alapító okirat száma: 8815/3/2001.,.székhelye:1062 Budapest, Andrássy út 69-71. , továbbiakban MKE, képviselője  Kőnig Frigyes DLA rektor), a továbbiakban önállóan „Fél”, együttesen „Felek”

között.

1. Alapvetések

A BME és az MKE a magyar felsőoktatás két nagy múltú és szakterületén meghatározó egyeteme kapcsolatában rejlő lehetőségek kiaknázása, valamint a Felek közös felismerése, hogy tevékenységük ellátását még inkább hatékonnyá teheti együttműködésük, vezetett jelen megállapodás megkötéséhez.

A megállapodás célja, hogy a Felek a műszak- és természettudományokkal, valamint a képzőművészeti tudományokkal kapcsolatos oktatási, kutatási, illetve az ezekhez kapcsolódó más tevékenységek területén az egymástól kölcsönösen igényelt ismereteket, módszereket, szolgáltatásokat a másik Fél számára biztosítsák.

2. Az együttműködés tartalma

Jelen megállapodás az együttműködési területeket rögzíti, melyek részletes kidolgozása e szerződés folyamatos mellékleteit képezik.

2.1. 	Oktatási együttműködés

A Felek együttműködnek a BME Építőmérnöki Kar alkalmazott térinformatika szakmérnöki szak hallgatóinak oktatásában, különös tekintettel a terepi mérnöki adatgyűjtés lehetőségeinek bővítésében a különböző rajztechnikák segítségével. 

2.2.	Könyvtárhasználati együttműködés

A két intézmény könyvtárai lehetőségeik szerint, valamint az adatbázisokra vonatkozó szerzői jogi rendelkezések betartása mellett együttműködnek adatbázisok közös előfizetésében, kölcsönösen segítik felhasználóikat szakmai információk mind teljesebb biztosításával, valamint törekednek közös rendezvények szervezésére.

2.3. Kutatási együttműködés

A felek közös programot indítanak műemléki épületekhez kapcsolódó szobrok rekonstrukciójánál alkalmazható korszerű metodikák és eszközök kutatása és alkalmazása tárgyában, ennek keretében elsősorban 

–	háromdimenziós számítógépes program alkalmazása nagyméretű szobrok rekonstrukciós tervezésénél, kőkiosztásánál, a részformák és sziluettek kontrolljánál.
–	a legújabb kőmegmunkálási technológiák alkalmazásainak kutatása  a művészi kivitelezésben.
–	a két egyetem végzős és doktorandusz hallgatóinak a kutatási munkába bevonásával olyan specializált szakemberek képzése, akik majd a legkorszerűbb tudással képesek megoldani a műemlék értékű városrekonstrukciók mentén felmerülő szobrászati tervezési és kivitelezési igényeket.
–	a konkrét kísérleti munkafolyamatok során munkacsoportok összeszoktatása és összehangolása, melyek szervezetten és referenciával a hátuk mögött tudják  szakértelmüket felajánlani a megrendelőknek;
–	a kutatások eredményeit az érintett szakok dokumentálják, publikálják, és adoptálják az oktatandó tananyagokba, a szellemi alkotásokra vonatkozó jogok tiszteletben tartása mellett;.
–	a kutatás további fázisaiban a BME és az MKE közösen tud vállalkozni külső fél által adott, hasonló megbízások vonatkozásában.

A kutatási projekt részeredményeinek folyamatos ellenőrzésére, megalapozottságának vizsgálatára, a gyakorlati alkalmazásának lehetőségeire a Felek első ízben az 1. számú mellékletben foglalt részletes leírás szerinti programot hajtják végre. Az 1. számú mellékletben körülírt program megvalósulása során létrejövő szerzői jogi védelmet élvező alkotások tulajdonjogáról (vagyonkezeléséről), a létrehozással kapcsolatos költségek viseléséről, a létrejövő szellemi alkotások felhasználása jogáról, az elvárt minőségi kritériumokról, képzőművészeti zsűriztetéséről, építési és műemlékvédelmi engedélyeztetéséről külön megállapodást kötnek egymással az 1.sz. Mellékletben meghatározottak szerint.